A Bizottság 1614/2002/EK rendelete
(2002. szeptember 6.)
az 58/97/EK, Euratom tanácsi rendelet gazdasági és műszaki fejlődéshez való hozzáigazításáról, valamint a 2700/98/EK, a 2701/98/EK és a 2702/98/EK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 410/98/EK, Euratom rendelettel módosított [1], a vállalkozások szerkezeti statisztikáiról szóló, 1996. december 20-i 58/97/EK, Euratom tanácsi rendeletre [2] és különösen annak 12. cikke i., ii., iii., vii. és viii. alpontjára,
mivel:
(1) Rendszeresen frissíteni kell az 58/97/EK, Euratom rendeletben megállapított mutatók jegyzékeit, valamint a bontás szintjét annak érdekében, hogy azok megfeleljenek a gazdasági fejlesztések következtében változó igényeknek.
(2) Az 58/97/EK Euratom rendeletben az adatok összegyűjtésére és statisztikai feldolgozására, valamint az eredmények feldolgozására és továbbítására vonatkozó rendelkezéseket hozzá kell igazítani a gazdasági és műszaki fejlesztésekhez.
(3) Néhány fontos mutató hozzáadása és más mutatók törlése - amelyek összegyűjtése nehéz és költséges - minden bizonnyal javítani fogja az ágazati statisztikák, különösen az ipari és szolgáltató ágazatok közötti egyensúlyt.
(4) Célszerű továbbá néhány új meghatározást hozzáadni a vállalkozások szerkezeti statisztikái mutatóinak meghatározásáról szóló, 1998. december 17-i 2700/98/EK bizottsági rendelethez [3], valamint törölni, illetve módosítani az említett rendelet néhány jelenlegi meghatározását annak érdekében, hogy azok jobban illeszkedjenek a szóban forgó tevékenységekhez.
(5) A vállalkozások szerkezeti statisztikáihoz előállítandó adatsorokról szóló, 1998. december 17-i 2701/98/EK bizottsági rendeletben [4] előírt, az adatsor méretkategória szerinti felosztási szintjének csökkentése minden bizonnyal könnyíteni fogja a statisztikai terhet, és javítja az elkészült statisztika minőségét.
(6) A következő évekre vonatkozó adatoknak a vállalkozások szerkezeti statisztikáira vonatkozó adattovábbítás techniwkai formátumáról szóló, 1998. december 17-i 2702/98/EK bizottsági rendeletben [5] előírt műszaki formátumát a továbbítás megkönnyítése érdekében ki kell igazítani.
(7) A 2700/98/EK, a 2701/98/EK és a 2702/98/EK rendeletet ezért ennek megfelelően módosítani kell.
(8) Az e rendeletben előírt intézkedések összhangban vannak a statisztikai programbizottság véleményével,
ELFOGADTA EZT A RENDELETET:
1. cikk
Az 58/97/EK Euratom rendelet e rendelet I. mellékletének megfelelően a gazdasági és műszaki fejlődéshez hozzáigazításra kerül.
2. cikk
A 2700/98/EK rendelet melléklete e rendelet II. mellékletének megfelelően módosul.
3. cikk
A 2701/98/EK rendelet melléklete e rendelet III. mellékletének megfelelően módosul.
4. cikk
A 2702/98/EK rendelet melléklete e rendelet IV. mellékletének megfelelően módosul.
5. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
Ezt a rendeletet a 2002. referenciaévre vonatkozó adatokra kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. szeptember 6-án.